Uredba Sveta (ES) št. 616/2000

z dne 20. marca 2000

o spremembi Uredbe (EGS) št. 737/90 o pogojih, ki urejajo uvoz kmetijskih proizvodov, ki izvirajo iz tretjih držav po nesreči v jedrski elektrarni Černobil

SVET EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti in zlasti člena 133 Pogodbe,

ob upoštevanju predloga Komisije,

ob upoštevanju naslednjega:

(1) Uredba (EGS) št. 737/90 [1] je določila za kmetijske proizvode s poreklom iz tretjih državah in namenjene za prehrano ljudi najvišje dovoljene stopnje radioaktivnosti, ki veljajo za uvožene proizvode in v zvezi s katerimi države članice izvajajo nadzor. Navedena uredba se uporablja samo do 31. marca 2000.

(2) Razlogi, ki so obstajali ob sprejetju in podaljšanju navedene uredbe, še vedno obstajajo, ker radioaktivno onesnaženje nekaterih kmetijskih proizvodov, ki izvirajo iz tretjih držav, ki jih je nesreča najbolj prizadela, še vedno presega najvišje dovoljene stopnje radioaktivnosti, določene v navedeni uredbi.

(3) Uredba Komisija (ES) št. 1661/1999 [2] o reviziji Uredbe Komisije (EGS) št. 1983/88 [3] je, med drugim, uvedla posebne pogoje za povečan nadzor nad uvozom negojenih gob iz mnogih tretjih držav.

(4) Medtem so na voljo znanstveni dokazi, da je po černobilski nesreči trajanje onesnaženja s cezijem 137 pri vrsti proizvodov, ki izvirajo iz vrst, ki žive in rastejo v gozdovih in gozdnatih površinah, v bistvu odvisno od razpolovne dobe tega radionuklida, ki traja kakih 30 let.

(5) Izkušnje, pridobljene pri izvajanju nadzora iz člena 4 Uredbe (EGS) št. 737/90, zlasti pri uvozu posušenih gob, so pokazale, da je zaradi doslednosti treba izračunati najvišje dovoljene stopnje iz člena 3 Uredbe za vse koncentrirane ali posušene proizvode na podlagi rekonstituiranih proizvodov, pripravljenih za prehrano ljudi.

(6) Uredba Sveta (Euratom) št. 3954/87 [4] je določila najvišje dovoljene stopnje radiokativnega onesnaženja živil in živalske krme po jedrski nesreči ali katerem koli drugem radiološkem izrednem dogodku. V takih primerih je treba zagotoviti enotnost vseh izvedenih ukrepov.

(7) Priporoča se, da se drugič podaljša Uredbo (EGS) št. 737/90.

(8) Ukrepe, potrebne za izvajanje Uredbe (EGS) št. 737/90, je treba sprejeti v skladu s Sklepom Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil [5] –

SPREJEL NASLEDNJO UREDBO:

Člen 1

Uredba (EGS) št. 737/90 se spremeni:

(a) Člen 3 se nadomesti:

"Člen 3

Najvišje dovoljene stopnje iz člena 2 so naslednje:

najvišja dovoljena akumulirana stopnja radioaktivnosti za cezij –134 in –137 je (7):

- 370 Bq/kg za mleko in mlečne izdelke, naštete v Prilogi II, in za živila, namenjena prehrani dojenčkov v prvih štirih ali šestih mesecih življenja, in ki sama po sebi ustrezajo prehranskim zahtevam te kategorije oseb in so v prometu kot maloprodajna pakiranja, ki so jasno označena in etiketirana kot "pripravki za hrano dojenčkov";,

- 600 Bq/kg za vse druge zadevne proizvode.";

(b) Člen 7 se nadomesti z naslednjim besedilom:

"Člen 7

1. Komisiji pomaga odbor.

2. Ob sklicevanju na ta odstavek se uporabita člena 5 in 7 Sklepa 1999/468/ES.

Rok iz člena 5(6) Sklepa 1999/468/ES se določi na en mesec.

3. Odbor sprejme svoj poslovnik.";

(c) drugi pododstavek člena 8 se nadomesti z naslednjim besedilom:

"Veljavnost preteče:

1. 31. marca 2010, razen če Svet pred tem datumom ne odloči drugače, zlasti, če seznam izvzetih proizvodov iz člena 6 zajema vse proizvode, primerne za prehrano ljudi, za katere se uporablja ta uredba;

2. z začetkom veljavnosti Uredbe Komisije iz člena 2(1) Uredbe (Euratom) št. 3954/87, če ta začne veljati pred 31. marcem 2010."

Člen 2

Ta uredba začne veljati na dan objave v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 20. marca 2000

Za Svet

Predsednik

J. Gama

[1] UL L 82, 29.3.1990, str. 1. Uredba, kakor je spremenjena z Uredbo (ES) št. 686/95 (UL L 71, 31.3.1995, str. 15).

[2] UL L 197, 29.7.1999, str. 17.

[3] UL L 174, 6.7.1988, str. 32.

[4] UL L 371, 30.12.1987, str. 11. Uredba, kakor je bila nazadnje spremenjena z Uredbo (Euratom) št. 2218/89 (UL L 211, 22.7.1989, str. 1).

[5] UL L 184, 17.7.1999, str. 23.

--------------------------------------------------